Neuvoston päätöslauselma, annettu 26 päivänä kesäkuuta 2000, liikenneturvallisuuden parantamisesta



Virallinen lehti nro C 218 , 31/07/2000 s. 0001 - 0004



Neuvoston päätöslauselma, annettu 26 päivänä kesäkuuta 2000, liikenneturvallisuuden parantamisesta (2000/C 218/01) EUROOPAN UNIONIN NEUVOSTO, joka on käynyt yleisen keskustelun komission 20 päivänä maaliskuuta 2000 antamasta tiedonannosta "EU:n liikenneturvallisuuden painopisteet: Seurantakertomus ja toimenpiteiden asettaminen tärkeysjärjestykseen" ja panee tyytyväisenä merkille sen esittämisen vuosien 1997-2001 liikenneturvallisuuden edistämistä koskevan yhteisön toisen toimintaohjelman osana, (1) muistuttaa, että liikenneturvallisuuden parantamiseen tähtäävien toimenpiteiden hyväksyminen on yhteisen liikennepoliitikan tavoite, joka mainitaan nimenomaisesti myös perustamissopimuksessa, (2) katsoo, että liikenneturvallisuuden edistämisen on oltava liikennepolitiikan ensisijaisia tavoitteita, koska liikenneonnettomuuksissa kuolleiden ja loukkaantuneiden määrä Euroopassa on kohtuuttoman suuri ja koska onnettomuudet aiheuttavat vakavia ruumiillisia, henkisiä ja aineellisia vahinkoja niin uhreille ja heidän omaisilleen kuin myös koko yhteiskunnalle, (3) muistuttaa, että liikenneturvallisuuden kohentaminen on kaikkien, toisin sanoen Euroopan unionin, jäsenvaltioiden kansallisten, alueellisten ja paikallisten viranomaisten, moottoriajoneuvoja valmistavan teollisuuden, kuljetusyritysten, järjestöjen ja ennen kaikkea maanteillä liikkuvien vastuulla, (4) toteaa, että liikenneonnettomuuksien määrissä on vielä selviä eroja jäsenvaltioiden välillä, minkä vuoksi on perusteltua tehostaa toimia myös yhteisön tasolla, (5) toteaa, että toisessa toimintaohjelmassa otettiin liikenneturvallisuuden käsittelyssä huomioon taloudelliset näkökohdat määrittelemällä liikenneonnettomuuksien aiheuttamien kuolemantapausten sekä ruumiillisten ja aineellisten vahinkojen taloudelliset kustannukset, (6) tunnustaa, että liikenneonnettomuuksien ehkäisyyn liittyvät kustannukset ovat yleensä paljon alhaisemmat kuin onnettomuuksien seurauksiin ja vahinkoihin liittyvät kustannukset, (7) toteaa, että vaikka uhrien, joista huomattava osa on lapsia ja nuoria, vuosittaisen määrän on todettu olevan laskemassa, tilanne ei vieläkään ole yhteiskunnallisesti hyväksyttävä, minkä vuoksi kaikkien asianomaisten on toimittava uhrien määrän pienentämiseksi, (8) korostaa olevan tärkeää jatkaa ja syventää yhteisten tienvarsitarkastusten soveltamista ja täytäntöönpanoa koskevien hallinnollisten sopimusten puitteissa toteutettavaa työtä, (9) on yhtä mieltä Euroopan parlamentin kanssa, joka on ilmaissut näkemyksensä toisesta toimintaohjelmasta 11 päivänä maaliskuuta 1998 antamassaan päätöslauselmassa, siitä, että on toimittava uuden strategian mukaisesti, jonka tarkoituksena on nopeuttaa liikenneturvallisuuden kehittämistä määrittelemällä mm. tärkeysjärjestys toimenpiteille, jotka on tulevaisuudessa toteutettava yhteisön tasolla(1), (10) katsoo, että seuraavissa toimenpiteissä edistyminen on tärkeää: I LAINSÄÄDÄNNÖLLISET TOIMENPITEET 1. Direktiivin 91/671/ETY(2) muuttaminen siten, että turvavyön käyttöpakko laajennettaisiin kattamaan kaikki ajoneuvot, joihin on jo valmistusvaiheessa asennettu kyseiset laitteet, ja säädettäisiin vastaavan lapsille tarkoitetun järjestelmän käyttö pakolliseksi. 2. Nopeudenrajoittimista annetun direktiivin 92/6/ETY(3) soveltamisalan laajentaminen yli 3,5 tonnin tavarankuljetusajoneuvoihin tai matkustaja-ajoneuvoihin ottaen huomioon kyseisen direktiivin täytäntöönpanosta saatuja kokemuksia koskevan komission seuraaavan arviointikertomuksen. 3. Direktiivin antaminen törmäystilanteissa suojattomimpien tielläliikkujien, erityisesti lasten, jalankulkijoiden ja pyöräilijöiden kannalta turvallisemman autojen etuosan muotoilun tyyppihyväksynnästä. 4. Direktiivin antaminen moottoripyöriä ja mopoja koskevasta kypärän käyttöpakosta. 5. Yhteisön ajokortista annetun direktiivin 91/439/ETY(4) muuttaminen siten, että ajokorttityypit yhtenäistettäisiin eri ajoneuvotyypeittäin ja ajokortteja koskevien lääketieteellisten perusteiden soveltamista tarkennetaan ryhmäkohtaisesti. 6. Direktiivin 71/127/ETY(5) muuttaminen siten, että taustapeilien näkyvyyskenttää sivulle ja taakse voitaisiin laajentaa ja "kuolleita kulmia" vähentää. 7. Rattijuopumusongelmaa koskevat toimenpiteet: alkoholin vaikutuksen alaisena ajamista koskeva suositus, jossa kannustettaisiin jäsenvaltioita harkitsemaan erityisesti sitä, että otettaisiin käyttöön kuljettajien veren alkoholipitoisuuden ylärajaksi 0,5 mg/ml, tämän estämättä alempien yleisten rajojen tai tiettyjä kuljettajaluokkia koskevien rajojen vahvistamista. II TUTKIMUSTOIMENPITEET 1. Toiminnan jatkaminen ja syventäminen uusien automallien eurooppalaisen arviointiohjelman (EURO-NCAP) puitteissa, jotta voitaisiin ottaa käyttöön mahdollisia uusia kriteerejä, jotka koskevat erityisesti aktiivista turvallisuutta, jalankulkijoiden turvallisuutta, sekä arvioida EURO-NCAP-ohjelman tuloksia liikenneturvallisuuden kannalta. 2. Huumausaineiden ja tiettyjen lääkkeiden vaikutuksen alaisena ajavien kuljettajien aiheuttamia liikenneturvallisuusongelmia koskevan tutkimustyön jatkaminen, tutkimalla erityisesti parhaita tarkastuskäytäntöjä jäsenvaltioissa ja kehittämällä jäljittämiseen perustuvia toteamismenetelmiä, jotka mahdollistavat tehokkaamman valvonnan. 3. Telemaattisten järjestelmien soveltamista ajoneuvoissa koskevien sääntöjen määrittelemiseksi tarkoitetun tutkimustyön jatkaminen, koska tällä hetkellä on tärkeää kehittää kyseisiä järjestelmiä ja selvittää perusteellisesti niiden liikenneturvallisuuteen kohdistuvia vaikutuksia. 4. Ajamista tukevan, ajoneuvoihin ja infrastruktuureihin liittyvän kehittyneen, merkittäviä mahdollisuuksia liikenneturvallisuuden parantamiseksi tarjoavan teknologian tutkimuksen jatkaminen. 5. Nopeudenrajoittimiin liittyvän teknologian arvioinnin ja sen soveltamisessa mahdollisesti ilmenevien teknisten, organisatoristen, hallinnollisten ja oikeudellisten ongelmien määrittelemisen jatkaminen sekä yhdenmukaisen strategian kehittäminen esteiden poistamiseksi ja kyseisen teknologian markkinoille saattamisen edistämiseksi. 6. Matkustajien suojelua ajoneuvojen peräkolareissa ("coup du lapin" - "whiplash") koskevan toiminnan jatkaminen ja syventäminen. 7. Sellaisten laitteiden käyttömahdollisuuksien tutkiminen, jotka estävät ajoneuvon liikkeellelähdön silloin kun sallitun kansallisen alkoholipitoisuuden raja ylitetään. 8. Turvavöiden käytöstä muistuttavien laitteiden asentamista ajoneuvoihin koskevan työn jatkaminen teknisten eritelmien kehittämistä varten. 9. Sen tutkiminen, aiheutuuko pyöräilijöiden mahdollisesta kypäräpakosta kielteisiä sivuvaikutuksia pyörän käytölle ja tutkitaan kyseisen toimenpiteen tosiasiallisen täytäntöönpanon ongelmia. 10. Lähi- tai erityisvalojen jatkuvan päiväsaikaan tapahtuvan käytön etujen ja vaikutusten tutkiminen. 11. Turvatyynyjen laukeamisen mahdollisten sivuvaikutusten tutkiminen etenkin tilanteissa, joissa tapahtuu useita törmäyksiä. 12. Sen tutkiminen, mitä vaikutuksia olisi kevyiden ajoneuvojen osalta kuljettajan käynnistettävissä ja säädettävissä olevien nopeudenrajoittimien asentamispakolla ja millä keinoin tämä olisi toteutettavissa. III TIEDOTUKSEEN LIITTYVÄT TOIMENPITEET 1. EURO-NCAP-ohjelman puitteissa toteutettujen koekampanjoiden tulosten levityksen edistäminen. 2. Tietojenvaihdon tehostamisen edistäminen liikenneturvallisuuden alalla, erityisesti käyttämällä yhteisön CARE-tietokantoja(6), koska laadullisten ja määrällisten tietojen saatavuus antaa mahdollisuuden täsmentää painopistealueet ja toimenpiteet, joita liikenneturvallisuutta koskevan politiikan määritteleminen edellyttää. 3. Päihtyneenä ajamisen ja ylinopeudella ajamisen seurauksia koskevien tiedotuskampanjoiden edistäminen. 4. Ajoneuvon käyttäjien turvavyönkäyttöä ja kaksipyöräisillä ajoneuvoilla liikkuvien kypäränkäyttöä tähdentävien tiedotuskampanjoiden edistäminen. 5. Sellaisen yhtenäisen tietojärjestelmän perustaminen ja hallinnointi, johon kerätään ja jossa vertaillaan, tulkitaan ja julkistetaan tilastoja kaikista liikenneturvallisuuteen liittyvistä seikoista Euroopan unionissa. 6. Onnettomuuksien uhreille annettavaa ensiapua koskevan Euroopan tasolla tapahtuvan tietojenvaihdon edistäminen, koska tietojenvaihdon tehostaminen on selvästi edesauttanut liikenteen kuolonuhrien määrän vähentymistä. 7. Suuntaviivojen laatiminen tietojen levittämiseksi parhaista käytännöistä, joiden pohjalta voidaan suunnitella "myötääviä" rakenteita ja määritellä suuntaviivoja vaarapaikkojen poistamiseksi sekä autoilijoiden informoimiseksi niistä. 8. Parhaita strategioita kansallisten tiedotuskampanjoiden järjestämiseksi koskevan tietojen vaihdon edistäminen. IV PÄÄTELMÄ Edellä olevan perusteella ja pitäen tavoitteena onnettomuuksien määrän mahdollisimman voimakasta vähentämistä neuvosto 1) kannattaa komission suositusta, jonka tarkoituksena on rohkaista jäsenvaltioiden kansallisia, alueellisia ja paikallisia viranomaisia määrittämään liikenneturvallisuuden parantamista koskeviin toimenpiteisiin ja niiden vaikutusten seurantaan liittyvät kustannukset, jotta näitä voitaisiin verrata niihin hyötyihin, jotka on voitu saada aikaan välttämällä onnettomuudet; 2) kehottaa edellä mainittuja viranomaisia lisäämään liikenneturvallisuuden alan hankkeisiin tehtäviä investointeja ja luomaan uusia, erityisesti taloudellisia kannustimia, joiden tarkoituksena on nopeuttaa investointeja kaikilla tasoilla; 3) kannustaa jäsenvaltioita panemaan täytäntöön 17 päivänä kesäkuuta 1998 allekirjoitetun yleissopimuksen ajokielloista(7); 4) kehottaa jäsenvaltioita saattamaan päätökseen jo Schengenin sopimuksen puitteissa aloitetun työn liikennerikkomusten tuomioistuinkäsittelyä ja rahasakkojen täytäntöönpanoa koskevan yhteistyösopimuksen laatimiseksi. Tämän lisäksi neuvosto kehottaa komissiota 5) esittämään edellä mainitut säädösehdotukset mahdollisimman pian; 6) jatkamaan tutkimus- ja tiedotustoimia koskevaa työtä; 7) jatkamaan jäsenvaltioiden kanssa yhteistyössä työtä CARE-tiedoston laadun parantamiseksi ja siinä käytettyjen käsitteiden yhdenmukaistamiseksi; 8) ottamaan huomioon seuraavaa toimintaohjelmaa laadittaessa: - tämän päätöslauselman, - mahdolliset toimenpiteet, joilla voidaan vähentää väärän tilannenopeuden haitallisia vaikutuksia liikenneturvallisuuteen, - sen, olisiko syytä asettaa Euroopan yhteisön tieliikenteen uhrien kokonaismäärän vähentämistä koskeva määrällinen tavoite. (1) EYVL C 104, 6.4.1998, s. 139. (2) Neuvoston direktiivi 91/671/ETY, annettu 16 päivänä joulukuuta 1991, vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä (EYVL L 373, 31.12.1991, s. 26). (3) Neuvoston direktiivi 92/6/ETY, annettu 10 päivänä helmikuuta 1992, tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä (EYVL L 57, 2.3.1992, s. 27). (4) EYVL L 237, 24.8.1991, s. 1. (5) Neuvoston direktiivi 71/127/ETY, annettu 1 päivänä maaliskuuta 1971, moottoriajoneuvojen taustapeilejä koskevan jäsenvaltioiden lainsäädännön lähentämisestä (EYVL L 68, 22.3.1971, s. 1). (6) Neuvoston päätös 93/704/EY, tehty 30 päivänä marraskuuta 1993, tieliikenneonnettomuuksia koskevan yhteisön tietokannan perustamisesta (EYVL L 329, 30.12.1993, s. 63). (7) EYVL C 216, 10.7.1998, s. 2.